Sziasztok!

**Film szakkörünk** mai kisfilmje a ***Mindenki*** című alkotás.

A Mindenki 2016-ban bemutatott magyar rövidfilm Deák Kristóf rendezésében, mely elnyerte a legjobb élőszereplős rövidfilmnek járó Oscar-díjat. A nemzetközi forgalmazásban Sing címre keresztelték és ezzel a címmel jelölték az Oscar-díjra is.

**A történet**

A történet 1991-ben játszódik, központi eleme egy hibásnak bizonyuló pedagógiai módszer, ami ellentmondásos helyzetet eredményez egy a sikert és kifogásolhatatlan hangzást mindenáron szem előtt tartó karvezető és egy énekelni szerető gyerekekből álló iskolai énekkar között. A tízéves Zsófi új iskolába kerül, ahol az igazgató úr elbüszkélkedik a kórus sikereivel. Amikor a kislány anyukája megkérdezi tőle, hogy be lehet-e még kerülni a kórusba, az igazgató azt válaszolja, hogy mindenkit szívesen látnak az énekkarban. Zsófi, akit elvarázsolt a kórus éneke ennek nagyon megörül. Összebarátkozik az egyik kórustaggal, Lizával, aki a legnépszerűbb lány az osztályában.

A kórus épp egy énekversenyre készül, amelyen svédországi jutalomutazást lehet nyerni. A kórusvezető, Erika néni – aki csak elsőre látszik kedvesnek – sajátos módszerrel éri el, hogy ne csússzanak hamis hangok az előadásokba: a nem egészen tisztán éneklő gyerekeket külön-külön, négyszemközt megkéri, hogy ne énekeljenek, hanem csak hangtalanul tátogjanak és tartsák ezt titokban. Így tesz Zsófival is.

Liza – aki elmeséli többek között, hogy apukája a rádiónál hangmérnök – semmit sem sejt ebből, de feltűnik neki, hogy Zsófi szomorú, majd pedig az egyik énekpróbán, azt is észreveszi, hogy Zsófi nem énekel, csak hangtalanul tátog. Az iskolából hazafelé menet sikerül kiszednie Zsófiból a furcsa viselkedésének okát. A következő kóruspróbán Liza azt is észreveszi, hogy az énekkarból többen szintén csak tátikáznak és ekkor szembeszáll Erika nénivel és bejelenti, hogy elhagyja az énekkart. Erika néni azonban elmagyarázza neki a többiek előtt, hogy a kórustagok közös érdeke az, hogy csak a tisztán éneklők énekeljenek. „Ha mindenki szót fogad, mindenkinek jó lesz” – mondja, majd hozzáteszi: nem akarta, hogy kiderüljön, kik azok, akik nem énekelnek, de most megkér minden tátogót, hogy jelentkezzen. Zsófi ekkor döbben rá, hogy nem ő az egyetlen, aki így járt. Erika néni érezteti a gyerekekkel, hogy ha mégis rosszul teljesít a kórus, akkor nemcsak a hőn vágyott utazás marad el, hanem a szüleik is csalódottak lesznek.

Zsófinak azonban van egy titkos terve és Lizával elkezdenek szervezkedni.

Elérkezik a verseny napja. Mikor a kórusnak énekelnie kellene, mindannyian hangtalanul tátogják a dal szövegét. Erika néni hiába kéri egyre idegesebben, hogy énekeljenek, szidása ellenére sem ér el eredményt, senki nem töri meg a csendet, ezért dühtől fuldokolva odasúgja a gyerekeknek, hogy „Rohadékok!”, majd levonul a színpadról. A karvezető nélkül magára maradó énekkar minden tagja – Liza kristálytiszta énekszólamát követve énekelni kezdi az Erika nénivel begyakorolt Bodzavirág című kórusművet.

**Szereplők:**

Szamosi Zsófia – Erika néni, a karvezető

Gáspárfalvi Dorka – Zsófi

Hais Dorottya – Liza

Bregyán Péter – igazgató

Karádi Borbála – Zsófi anyukája

Garami Mónika – Jutka néni

aBakáts téri Ének-Zenei Általános Iskola diákjai

Gürbüz Jázmin – osztálytárs

Katona Tünde Virág – osztálytárs

Magyar Flóra – osztálytárs

Valu Rebeka – műsorvezető

Dorogi Panni – énekes kislány

Király Anna – takarítónő

A videó megtekintése után az alábbi kérdésre várnám a válaszodat:

Milyen érzéseket váltott ki belőled a történet?

A kisfilmet az alábbi linken éritek el:

<https://www.youtube.com/watch?v=0piiNk_jMrE&ab_channel=KISKIS-keepitshort>

*Köszönöm munkátokat!*

*Laci b.*